XXR Eksimbanki ishtirokida “Toshkent shahrining tashqi elektr ta’minoti obyektlarini qurish” loyihasini amalga oshirish chora-tadbirlari to‘g‘risida

Toshkent shahridagi korxonalar, obyektlar va aholini elektr bilan ta’minlashning ishonchliligini oshirish, shuningdek, Xitoy Xalq Respublikasi (XXR) Hukumati tomonidan Shanxay hamkorlik tashkilotiga a’zo mamlakatlarga taqdim etilayotgan mablag‘lardan foydalangan holda investitsiya loyihalarini o‘z vaqtida amalga oshirish maqsadida:
 1. Tanlov asosida tanlab olingan “Xian Electric Engineer Co. Ltd” kompaniyasi bilan birga “Toshkent shahrining tashqi elektr ta’minoti obyektlarini qurish (VL 220 kVga bog‘lamalari bilan “Keles” 220 kV PS, 110 kV kabel liniyasi bilan PP 110 kV “Navoiy” va PS 110 kV “Sayilgoh”)” loyihasini amalga oshirish doirasida 27 742,0 ming AQSh dollari qiymatidagi elektr uskunalari va materiallar yetkazib berish bo‘yicha kontrakt imzolangani ma’lumot uchun qabul qilinsin. 
 2. Belgilansinki, cheklangan qiymati 59 166,94 ming AQSh dollari ekvivalentiga teng bo‘lgan “Toshkent shahrining tashqi elektr ta’minoti obyektlarini qurish” loyihasini moliyalashtirish quyidagilar hisobidan amalga oshiriladi:
 qiymati 32 812,04 ming AQSh dollari ekvivalentiga teng bo‘lgan “O‘zbekenergo” DAKning o‘z mablag‘lari;
 XXR Eksimbankining 5 yillik imtiyozli davr bilan 20 yil muddatga taqdim etilgan, “O‘zsanoatqurilishbank” AK orqali qayta moliyalashtiriladigan, qayta moliyalashtiruvchi bankning 0,2 foizlik marjasi bilan yillik foiz stavkasi 2 foiz bo‘lgan 26 354,9 ming AQSh dollari miqdoridagi qarz mablag‘lari.
 3. “O‘zbekenergo” DAK XXR Eksimbankining qarz mablag‘laridan maqsadli va samarali foydalanish hamda loyihani amalga oshirish uchun mas’ul ijrochi organ va qarz oluvchi etib belgilansin.
 Kreditlarni so‘ndirish va ular bo‘yicha foizlarni to‘lash bilan bog‘liq xarajatlar “O‘zbekenergo” DAKning valyuta mablag‘lari hisobidan amalga oshiriladi.
 Uskunalarning yakuniy qiymati “O‘zstandart” agentligida akkreditatsiyadan o‘tgan konsalting kompaniya tomonidan ularni yuklab jo‘natish vaqtida aniqlanadi.
 4. Quyidagilar:
 obyektlarni 2009-yil dekabr oyida foydalanishga topshirgan holda, loyihaning texnik-iqtisodiy asoslanishi asosiy texnik-iqtisodiy ko‘rsatkichlari bilan birga 1-ilovaga muvofiq;
 XXR Eksimbanki kreditini so‘ndirish, loyiha bo‘yicha foizlar va vositachilik to‘lovlarini to‘lash jadvali 2-ilovaga muvofiq tasdiqlansin.
 5. “O‘zsanoatqurilishbank” AK XXR Eksimbanki bilan qarz shartnomasini va “O‘zbekenergo” DAK bilan XXR Eksimbanki qarz mablag‘larini qayta moliyalashtirish bo‘yicha kredit shartnomasini tuzsin.
 6. O‘zbekiston Respublikasi moliya vaziriga “O‘zsanoatqurilishbank” AKning XXR Eksimbanki oldidagi to‘lov majburiyatlari bo‘yicha O‘zbekiston Respublikasi Hukumati nomidan belgilangan tartibda kafolat berish vakolati taqdim etilsin.
 O‘zbekiston Respublikasi Adliya vazirligi belgilangan tartibda qarz shartnomasida nazarda tutilgan shaklga muvofiq O‘zbekiston Respublikasining kafolati bo‘yicha yuridik xulosa bersin.
 7. “O‘zbekenergo” DAK va “O‘zsanoatqurilishbank” AK O‘zbekiston Respublikasi Iqtisodiyot vazirligi va Moliya vazirligi bilan birgalikda bir oy muddatda XXR Eksimbanki qarz mablag‘lariga o‘z vaqtida xizmat ko‘rsatishni ta’minlovchi mablag‘larni jamlash hamda qaytarish tartibi to‘g‘risidagi nizomni ishlab chiqib, belgilangan tartibda tasdiqlasin.
 8. Loyihani amalga oshirish davrida quyidagilar:
 mazkur loyiha doirasida XXR Eksimbanki mablag‘lari hisobidan xarid qilinadigan va O‘zbekiston Respublikasi Vazirlar Mahkamasi tasdiqlaydigan ro‘yxatlar asosida “O‘zbekenergo” DAK tomonidan olib kiriladigan uskunalar va materiallar bojxona to‘lovlaridan (bojxona rasmiylashtiruvi uchun yig‘imlar bundan mustasno);
 mazkur loyiha doirasida “O‘zbekenergo” DAK va uning korxonalari tomonidan xarid qilinadigan tovarlar (ishlar, xizmatlar) qo‘shimcha qiymat solig‘i hamda davlat maqsadli jamg‘armalariga va Ta’lim muassasalarini rekonstruksiya qilish, mukammal ta’mirlash va jihozlash jamg‘armasiga o‘tkaziladigan majburiy ajratmalardan ozod qilinsin.
 9. O‘zbekiston Respublikasi Tashqi ishlar vazirligi “O‘zbekenergo” DAKning buyurtmanomalariga asosan ushbu loyihani amalga oshirishda ishtirok etadigan xorijiy mutaxassislarga kirish vizalari rasmiylashtirilishini belgilangan tartibda ta’minlasin.
 10. O‘zbekiston Respublikasi Ichki ishlar vazirligi “O‘zbekenergo” DAK buyurtmanomalariga binoan, ushbu loyihani amalga oshirishda ishtirok etadigan xorijiy mutaxassislarga kirish vizalarining berilishi va muddati uzaytirilishini, shuningdek, ularning vaqtinchalik ro‘yxatdan o‘tkazilishi va muddati uzaytirilishini davlat bojlari to‘lashdan ozod qilgan holda ta’minlasin.
 11. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari E.R. Shoismatov zimmasiga yuklansin.